b'\n_START_ARTICLE_\nHeroldsfigur\n_START_PARAGRAPH_\nHeroldsfigur eller heraldisk figur (eng.: ordinaries) er en type grafiske figurer i v\xc3\xa5penskjold som utgj\xc3\xb8r en inndeling av skjoldflaten i geometriske former. _NEWLINE_Den andre typen figurer i v\xc3\xa5penskjold er de s\xc3\xa5kalte alminnelige figurer, s\xc3\xa5 som l\xc3\xb8ve, rose, sverd, borg, stjerne, anker, ski, tresko osv osv, fra virkelighetens eller fantasiens verden._NEWLINE_Heroldsfigurer finnes i v\xc3\xa5pen hele tiden fra middelalderen til idag, og i alle land som har europeiske v\xc3\xa5penskjold. Vi ser heroldsfigurer i riksv\xc3\xa5pen, kongev\xc3\xa5pen, kommunev\xc3\xa5pen og slektsv\xc3\xa5pen fra sv\xc3\xa6rt mange land.\n_START_SECTION_\nTyper\n_START_PARAGRAPH_\nEksempler p\xc3\xa5 heroldsfigurer er skjold delt inn i to like deler, vannrett delt (\xc2\xabdeling\xc2\xbb), loddrett kl\xc3\xb8vd (\xc2\xabkl\xc3\xb8vning\xc2\xbb) eller skr\xc3\xa5delt (f.eks. kommunev\xc3\xa5pen \xc3\x98rland og slektsv\xc3\xa5pen R\xc3\xb8mer). _NEWLINE_Andre heroldsfigurer er firedeling (ogs\xc3\xa5 kalt \xc2\xabkvadrering\xc2\xbb, f.eks. den tyske fyrsteslekten Hohenzollern), skjoldhode, skjoldfot, spiss, flanke, sparre, bjelke og stolpe._NEWLINE_Heroldsfigurer som ikke ber\xc3\xb8rer skjoldets eller feltets kanter, blir kalt for \xc2\xabsvevende\xc2\xbb. Svevende heroldsfigurer er p\xc3\xa5 engelsk kalt for \xc2\xabsubordinaries\xc2\xbb._NEWLINE_En heroldsfigurs omriss (silhuett) kan v\xc3\xa6re dannet av et heraldisk snitt, bl.a. en bjelke eller en streng dannet av b\xc3\xb8lgesnitt slik at hele figuren ofte blir kalt for en \xc2\xabb\xc3\xb8lge\xc2\xbb, f.eks. i Arendals byv\xc3\xa5pen og i Grimstads._NEWLINE_Mens korsformer som g\xc3\xa5r fra skjoldkant til skjoldkant (f.eks. i Nord-Tr\xc3\xb8ndelag fylkeskommunes skjold) ofte regnes som heroldsfigurer, er dette diskutabelt for kors som svever og ikke ber\xc3\xb8rer kantene (f.eks. i Rogalands fylkesv\xc3\xa5pen).'